section_heading: Odlike
paragraph_text: Planinu Saint Elias narod Tlingit zove Yaas'éit'aa Shaa, što znači „planina iza ledenog zaljeva”. Naime, prema njihovoj legendi planina Saint Elias i Mount Fairweather (koju oni zovu Tsalxhaan) u NP Glacier Bay su nekada bile susjedne ali su se posvađale i odvojile, a svi vrhovi između njih, koji su nešto niži od ova dva, su Tsalxhaan Yatx'i („djeca Tsalxhaana”). Saint Elias je najviša planina na svijetu koja je samo 16 km udaljena od morske obale. Zbog toga se njezin vrh vizualno gotovo okomito uzdiže iznad krajolika, usporedivo s vrhom Mount McKinley i Himalajskim vrhovima.